บลจ.ทิสโก้ลุยขายกองหุ้นเอเชียแปซิฟิค
บลจ.ทิสโก้ คว้าจังหวะออกกองทุนใหม่ลงทุนตลาดหุ้นเอเชีย แปซิฟิก ไม่รวมญี่ปุ่น มั่นใจเศรษฐกิจแกร่ง ตั้งเป้ากำไร 9% ใน 9 เดือน
8 ต.ค. 2555

บลจ.ทิสโก้ คว้าจังหวะออกกองทุนใหม่ลงทุนตลาดหุ้นเอเชีย แปซิฟิก ไม่รวมญี่ปุ่น มั่นใจเศรษฐกิจแกร่ง ตั้งเป้ากำไร 9% ใน 9 เดือน
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทเสนอขายกองทุนเปิด ทิสโก้ เอเชีย แปซิฟิก เอ็กซ์ เจแปน ทริกเกอร์ 9% #7 เน้นลงทุนในหุ้นภูมิภาคเอเชียแปซิฟิก (ยกเว้นญี่ปุ่น) มูลค่าโครงการ 1,000 ล้านบาท อายุโครงการประมาณ 9 เดือน สามารถปิดกองคืนเงินผู้ถือหน่วยลงทุนได้ก่อนครบกำหนดหากทำกำไรได้ 9% หรือหน่วยลงทุนมีมูลค่ามากกว่าหรือเท่ากับ 10.90 บาท โดยจะเสนอขายครั้งเดียวในระหว่างวันที่ 9 – 19 ต.ค.2555 จองซื้อขั้นต่ำ  5,000 บาท  
กองทุนดังกล่าวจะลงทุนในกองทุน Lyxor ETF MSCI AC Asia-Pacific ex Japan ซึ่งเป็นกองทุนรวมอีทีเอฟ ที่จดทะเบียนซื้อขายในตลาดหลักทรัพย์สิงคโปร์ มีนโยบายการลงทุนในตราสารทุนเพื่อให้ได้รับผลตอบแทนใกล้เคียงกับผลตอบแทนของดัชนี MSCI AC Asia-Pacific ex Japan  
ฝ่ายทิสโก้ เวลธ์ แนะนำกลยุทธ์การลงทุนว่า ตลาดหุ้นยังคงน่าสนใจในการลงทุน  โดยตลาดหุ้นภูมิภาคเอเชียแปซิฟิก ไม่รวมญี่ปุ่น (APxJ) เป็นภูมิภาคที่แข็งแกร่งกว่าภูมิภาคอื่น ๆ เนื่องจาก เป็นภูมิภาคที่อุปสงค์แข็งแกร่งภายในภูมิภาคด้วยกันเอง  ขณะที่ปริมาณเงินสำรองระดับสูง และหนี้สาธารณะต่อ GDP ในระดับต่ำ นอกจากนี้นักวิเคราะห์ส่วนใหญ่เริ่มกลับมาปรับเพิ่มประมาณการผลการดำเนินงานบริษัทจดทะเบียนในภูมิภาคเอเชียมากขึ้น หลังจากในช่วงครึ่งปีแรกมีการปรับแนวโน้มผลการดำเนินงานบริษัทจดทะเบียนลง ทั้งนี้ คาดว่าเป็นผลจากนักวิเคราะห์เริ่มคลายความกังวลกับปัญหาในยุโรปและสหรัฐฯ มากขึ้น